Quah Perng Fei

Quah Perng Fei (; lahir 19 Ogos 1974) merupakan seorang ahli politik dan doktor perubatan Malaysia yang telah berkhidmat sebagai Ahli Dewan Undangan Negeri Selangor (ADUN) bagi Bandar Baru Klang sejak Ogos 2023. Beliau ialah seorang ahli, Ahli Jawatankuasa Negeri Selangor dan Ketua Cawangan Klang Utara bagi Parti Tindakan Demokratik (DAP), sebuah parti komponen Pakatan Harapan (PH) dan dahulunya Pakatan Rakyat (PR). Beliau juga pernah berkhidmat sebagai Ahli Majlis Perbandaran Klang (MPK) dari Januari 2021 hingga peletakan jawatannya pada Julai 2023.

 Kehidupan awal dan pendidikan 
Quah dilahirkan di Kedah, Malaysia pada tahun 1974 dan dibesarkan di Taman Eng Ann, Klang. Beliau telah menetap di sana sejak berusia 8 tahun kecuali ketika melanjutkan pelajaran dan bekerja di luar negara. Beliau melanjutkan pengajian dalam bidang perubatan di Universiti Hindia Barat di St. Augustine di Trinidad dan Tobago.

 Kerjaya sebagai doktor perubatan 
Quah telah berkhidmat sebagai seorang doktor perubatan selama lebih 20 tahun dan telah mengendalikan dua buah klinik di Klang sebelum menjadi Ahli Dewan Undangan Negeri (ADUN). Beliau membuka sebuah klinik di Klang pada tahun 2003. Sepanjang tempoh kerjayanya sebagai doktor perubatan, para pesakit yang datang ke kliniknya turut menyuarakan pelbagai isu yang dihadapi oleh penduduk Klang. Beliau menyatakan bahawa pengalaman beliau sebagai doktor perubatan mendorongnya untuk bertanding dalam pilihan raya kerana beliau dapat membawa cadangan dan usul yang baik ke Dewan Undangan Negeri Selangor demi manfaat rakyat sekiranya dilaksanakan. Beliau juga percaya bahawa tempoh perkhidmatannya sebagai Ahli Majlis Perbandaran Klang (MPK) merupakan antara sebab beliau dicalonkan oleh Pakatan Harapan (PH) serta menjadi kelebihan dalam pilihan raya.

 Kerjaya politik 
Quah menyertai Parti Tindakan Demokratik (DAP) pada tahun 2007.

 Ahli Majlis Perbandaran Klang (2021–2023) 
Quah telah dilantik sebagai Ahli Majlis Perbandaran Klang (MPK) bagi kawasan Klang Utama, Bandar Bukit Raja, Taman Mutiara 1 dan 2 pada Januari 2021. Beliau meletakkan jawatan pada 27 Julai 2023 untuk bertanding dalam Pilihan raya negeri Selangor 2023. Semasa pengundurannya, beliau turut merakamkan penghargaan kepada Presiden MPK, Noraini Roslan, para kakitangan serta rakan-rakan Ahli Majlis atas sokongan mereka. Sepanjang tempoh perkhidmatannya di MPK, beliau telah mengendalikan pelbagai isu berkaitan kemudahan asas yang melibatkan jabatan dan pihak berkuasa tempatan MPK. Beliau turut menggambarkan pengalaman tersebut sebagai satu proses pembelajaran yang mencabar namun berharga buat dirinya. Beliau juga berharap bahawa penglibatannya sebagai Ahli MPK akan meletakkan dirinya dalam kedudukan yang lebih baik untuk berkhidmat kepada rakyat sekiranya dipilih sebagai ADUN Bandar Baru Klang.

 Ahli Dewan Undangan Negeri Selangor (sejak 2023) 
 Pilihan raya negeri Selangor 2023 
Dalam Pilihan raya negeri Selangor 2023, Quah membuat penampilan sulung dalam pilihan raya selepas dicalonkan oleh Pakatan Harapan (PH) dan penyandang Ahli Majlis Mesyuarat Kerajaan Negeri Selangor (EXCO) serta ADUN Bandar Baru Klang Teng Chang Khim untuk bertanding di kerusi negeri tersebut. Quah memenangi kerusi berkenaan dan telah dipilih sebagai Ahli Dewan Negeri Selangor (ADUN) Bandar Baru Klang selepas menewaskan Tan Seng Huat dari Perikatan Nasional (PN) dengan majoriti sebanyak 45,672 undi.

Sebagai ADUN Bandar Baru Klang, Quah berjanji untuk bekerjasama dengan Ahli Dewan Rakyat bagi kawasan Klang, Ganabatirau Veraman untuk meningkatkan kualiti infrastruktur di Klang serta memperbaiki kebajikan rakyat Klang menerusi program kebajikan yang diperkenalkan oleh kerajaan negeri Selangor selepas rakyat terkesan akibat kemerosotan ekonomi yang dibawa oleh pandemik COVID-19 dan inflasi. Beliau juga berhasrat untuk menyepadukan perkhidmatan perubatan keluarga di Selangor dan menubuhkannya sebagai barisan hadapan perubatan kerajaan negeri bagi tujuan saringan penyakit ringan dan serius. Beliau turut berikrar untuk menangani masalah banjir di Klang dengan kerjasama kerajaan negeri dan Kerajaan Malaysia. Selain itu, beliau mahu mempromosikan manifesto kempen pilihan rayanya serta mengadakan pertemuan secara bersemuka dengan pengundi muda bagi meraih sokongan mereka. Quah turut menyatakan bahawa beliau akan mendapatkan nasihat daripada penyandang terdahulu kerusi Bandar Baru Klang, Teng, yang dikenali sebagai tokoh veteran yang disukai ramai dan meneruskan semangat khidmatnya. Jika dibandingkan dengan Teng, beliau berhasrat menukar tekanan tersebut kepada motivasi untuk terus maju.

 Keputusan pilihan raya 
+ Dewan Undangan Negeri SelangorThnKawasanCalonUndiPrtsLawanUndiPrtsUndi dibuangMajoritiKeluar2023N45 Bandar Baru Klang Quah Perng Fei (DAP)53,65887.04%Tan Seng Huat (Gerakan)7,98612.96%61,64445,67274.43%

Rujukan

Kategori:Kelahiran 1974
Kategori:Orang hidup
Kategori:Ahli politik Malaysia berketurunan Cina
Kategori:Anggota Parti Tindakan Demokratik
Kategori:Ahli Dewan Negeri Selangor ke-15
Kategori:Projek AliffHaziq